যেন পাড়ায় খেলা হচ্ছে, ঠায় রোদে মুম্বইয়ে টেনিস বলে ব্যাটিং ব্রিটেনের প্রাক্তন প্রধানমন্ত্রীর

ওয়েব ডেস্ক: ব্যাট একেবারে ক্রিকেটীয় ব্যাকরণ মেনে প্রস্তুত। পরনে সাদা জামা। হাল্কা নীল ফুল প্যান্ট। চোখ বোলারের দিকে। টেনিস বলের খেলা চলছে। উইকেটের গায়ে ব্যাটসম্যানের ছায়াও পড়েছে। পিছনে দাঁড়িয়ে কয়েকজন কচিকাঁচা। গাছ ঘেরা খোলা মাঠ। মনে হতে পারে ছুটির দিনে ঠাঁই রোদের মধ্যেও পাড়ায় কোনও ক্রিকেট খেলা চলছে। নিরাপত্তারক্ষীদের দেখে অনেকে ভেবেছিলেন কোনও সিনেমার শ্যুটিং চলছে। ব্রিটেনের (Britain) প্রাক্তন প্রধানমন্ত্রী ঋষি সুনক (Rishi Sunak) রবিবার এভাবেই মুম্বইয়ে সাধারণের সঙ্গে মিশে টেনিস বলে ক্রিকেট খেললেন। পরে সুনক সোশ্যাল মিডিয়ায় পোস্টে লিখেছেন, টেনিস বলে খেলা ছাড়া মুম্বইয়ে কোনও ভ্রমণ সম্পূর্ণ হয় না। যে মাঠে ভারতীয় বংশোদ্ভূত ব্রিটেনের এই প্রাক্তন প্রধানমন্ত্রী খেললেন তাঁর সঙ্গে জড়িয়ে রয়েছে জামশেদজি টাটার স্মৃতি। পার্সি জিমখানা তৈরি করার ক্ষেত্রে অন্যতম উদ্যোক্তা ছিলেন টাটা সাম্রাজ্যের স্থপতি জামশেদজি টাটা। ১৮৮৫ সালে। পরে ১৮৮৭ সালে তা মুম্বই মায়ানগরীর অন্যতম আকর্ষণ মেরিন ড্রাইভে স্থানান্তরিত হয়। ওয়াংখেড়ে (Wankhede) স্টেডিয়ামে ভারত-ইংল্যান্ড টি টোয়েন্টি সিরিজের (India England T20 Series) পঞ্চম ম্যাচের খেলা দেখতে হাজির ছিলেন সুনক। তার আগে সেখানে পরিদর্শন করেন ইনফোসিস কর্তা নারায়ণ মূর্তির (Narayana Murthy) জামাই।

সপ্তাহে ৯০ ঘণ্টা কাজের কথা বলেছিলেন শিল্পপতি নারায়ণ মূর্তি। অবসর নিয়ে তিনিও ম্যাচ দেখতে গ্যালারিতে হাইপ্রোফাইল জামাই সুনকের সঙ্গে হাজির ছিলেন। অমিতাভ বচ্চন, আমির খানের মতো সেলিব্রিটিরাও স্টেডিয়ামে ভারতের হয়ে গলা ফাটিয়েছেন। অভিষেক শর্মাদের দাপটে খড়কুটোর মতো উড়ে গিয়েছে ক্রিকেটের জনক ইংল্যান্ড টিম। তবে আগেই সিরিজ হেরে গিয়েছিলেন জস বাটলাররা। এই ম্যাচ ছিল শুধুই নিয়মরক্ষার। তাতেও রক্ষা হয়নি। অ্যাওয়ে ম্যাচে প্রাক্তন প্রধানমন্ত্রীর সামনেই সিরিজে ৪-১ ফলে ১৫০ রানে হারতে হয়েছে ইংরেজদের। ম্যাচের পরই সুনক ইংল্যান্ডের ক্রিকেট দলের উদ্দেশ্যে সোশ্যাল মিডিয়ায় লিখেছেন, ইংল্যান্ডের পক্ষে আজ কঠিন দিন। আমি জানি আমাদের দল আরও শক্তিশালী হয়ে ঘুরে দাঁড়াবে। ভারতকেও জয়ের জন্য ধন্যবাদ জানিয়েছেন তিনি। শ্বশুরের সঙ্গে ম্যাচ দেখতে পারা আনন্দের বলেও জানিয়েছেন।

আরও পড়ুন: ফের দক্ষিণ আফ্রিকাকে হারিয়ে বিশ্বকাপ জিতল ভারত

সোশ্যাল মিডিয়ায় সুনকের এই ক্রিকেট খেলার ছবি নিয়ে প্রশংসার বন্যা বইয়ে যায়। তাঁর এই বিনয়ী মনোভাব মুগ্ধ করে সবাইকে। ভারতীয় বংশোদ্ভূত সুনক নিজেই তাঁর ওই ক্রিকেট খেলা, ভারতীয় ও ইংল্যান্ডের ক্রিকেট দলের অধিনায়কদের সঙ্গে করমর্দনের ছবি পোস্ট করেছেন।